**Damjanich tábornok vacsorája**

A szabadságharc legjobb tisztjei együtt harcoltak, áztak-fáztak, szenvedtek a legénységgel, ezért a közkatonák, a közhuszárok úgy szerették őket, mint az édesapjukat. Damjanich János tábornokot pedig, ha lehet, még annál is jobban.

A délvidéki hadjáratban történt, hogy késő délután tiszti tanácskozást tartottak, és amikor befejezték, a tábornok azt mondta a tiszteknek:

– Uraim, most megvizsgáljuk a csapatokat, s ha az idő nem változik, az éjszakát is kint töltjük. Tudták már a tisztek, hogy ez mit jelent, nagyon is jól tudták. Ha az időjárás rosszra fordult, Damjanich kint töltötte az éjszakát egy legénységi sátorban. Akkor bizony a kényes tiszt uraknak is vele kellett tartani.

Damjanich szeretett a legénységgel beszélgetni, szívesen vette a jó tréfát is, csak szolgálatban nem ismert pardont. Most is addig beszélgetett kedves fiaival, míg egyszerre a gulyáshús finom illata megcsapta az orrát. Kezdi szagolgatni s megkérdi:

– Melyiteké ez a jó szagú pörkölthús?

– A miénk, de biz a miénk! – kiáltozzák mindenfelé, és hívják a tábornok urat, üljön közéjük.

A tábornok nem is kínáltatja magát, leül a harmadik zászlóalj egyik bográcsa mellé, előhúzza a bicskáját, és derekasan nekilát a pörköltnek. Látják a tisztjei, ők is utánozzák a jó példát: egyik is, másik is leül a bogrács mellé, és fogyaszt, ahogy illik.

De akadtak olyan tisztek is, akiknek nem tetszett a közönséges étel, még kevésbé a közönséges társaság. Megtanulták ők, hogyne tanulták volna a császári hadseregben, hogy a tiszt ne keveredjék korpa közé, a legénység társaságába. Ám tegyen a tábornok amit jónak lát, ők csak megvárják a finom tiszti vacsorát. Nem lehet mindenkinek olyan paraszti gusztusa, mint Damjanich tábornoknak.

No lám, hozzák is már a tiszti vacsorát! Hozzákészülnek a tiszt urak, hiszen éppen erre vártak, de a tábornok megállítja a szakácsot, és azt mondja a fiúknak, akik vendégül látták:

– No, édes fiaim, én istenesen jóllaktam. Most már úgy illik, hogy visszaadjam a kölcsönt: ma este ti eszitek meg a tiszti vacsorát!

Úgy is történt, a finnyás tiszt urak aznap este éhes gyomorral feküdtek le.